Nos Hugo, dux Burgundię, notum facimus omnibus presentes litteras inspecturis quod coram nobis propter hoc specialiter venientes Guido, dominus Saffrarum, Herveius, dominus de Aguilleio, Johannes, dominus de Campo Renaudi, et Stephanus, dominus de Vileretto, promiserunt garantire preceptori et Fratribus militię Templi in baiulia Buriarum, venditionem factam ab ipso Guidone, domino Saffrarum, dictis preceptori de toto feodo quod ipse Guido tenebat ligie ab eisdem preceptore et fratribus, in villa et finagiis et pertinentiis de Unceio et alibi, ubicumque sit pertinens ad ipsum feodum, in terris, pratis, hominibus et mansis ac domibus et in omnibus aliis. Et si Hugo, clericus, frater eorum, in vita sua reclamaret aliquid de dicto feodo, aut dictos preceptorem et Fratres super hoc impediret, obligaverunt predictis preceptori et Fratribus ad vitam ipsius Hugonis, et eisdem preceptori et Fratribus reddere promiserunt annuatim, ad vitam ejusdem Hugonis, centum libratas terrę ad monetam Divionensium; videlicet dictus Guido, dominus Saffrarum, sexaginta et decem libras predictę monetę, in omnibus redditibus et exitibus villę et finagiorum de Saffris, excepta forteritia dictę villę; dictus dominus Herveius decem libras prefatę monetę in omnibus exitibus suis villę et finagiorum de Aguilleio; dictus Johannes decem libras ejusdem monetę in omnibus redditibus et exetibus suis de Campo Renaudi et finagiorum ejusdem villę; et dictus Stephanus decem libras monetę ejusdem in omnibus redditibus et exetibus villę et finagiorum de Vileretto, exceptis forteritiis locorum ipsorum. Promiserunt, per sacramentum eorum corporaliter prestitum, quod in predictis exitibus et redditibus locorum predictorum nichil annuatim capient, nec capi facient, aut consentient, vel permittent per alium quousque dictas centum libras Divionensium preceptori Domus militię Templi in baiula Buriarum, prout superius divisę sunt, integre solverint, quandiu Hugo vixerit superius dictus. Et si, quod absit, in promissis vel in aliquo promissorum defecerint, promiserunt coram nobis per sacramentum corporaliter prestitum, quilibet eorum insolidum, et pro toto quoad extiterit, ad requisitionem mandati preceptoris Buriarum, personaliter apud Divionem venient, et ibi tenebunt personaliter ostagia, nec inde recedent quousque solverint integre centum libras predictas, prout sunt divisę superius. Obligationem vero dictorum reddituum et exituum de Saffris pro dictis sexaginta et decem libris annuatim ad vitam Hugonis predicti, nos Hugo, dux Burgundię, de cujus feodo movet villa de Saffris, predictam laudamus et concedimus, et dictus Guido, dominus Saffrarum, de cujus feodo ville de Aguilleio, de Campo Renaudi et de Vileretto movent, obligationem de eis superius factam pro dictis triginta libris coram nobis laudavit et concessit, et tenere promisit juramento prestito corporali. In quorum testimonium et munimen, ad preces et instantiam domini Hervei, Johannis et Stephani predictorum, et maxime domini Saffrarum, presentibus litteris sigillum nostrum cum sigillo ejusdem domini Saffrarum apposuimus. Actum anno Domini M°CC° quinquagesimo octavo, mense maii.